Annie Berckenhoff

Annie Berckenhoff (født 18. desember 1886 på Kråkerøy, død 14. oktober 1961 på Diakonhjemmet i Oslo ) var en norsk forfatter.

Familie 
Annie Berckenhoff var datter av den innvandrede nederlandske bokholderen, revisoren og translatøren Mathieu Johannes Berckenhoff og hans hustru Anna Stousland. Hun var søster av sangerne Lalla Møller og Mathieu Berckenhoff.

Liv og virke 
Etter å ha tilbrakt barne- og ungdomsårene i Fredrikstad, flyttet Annie Berckenhoff til Arendal, hvor hun ble boende noen år. Der skrev hun sin første roman, Mixies mor. Hun markerte seg først og fremst som en dyktig og populær barne- og ungdomsbokforfatter, ofte med utgivelser i grenselandet mellom ungpikelitteratur og underholdningslitteratur.
 
Blant Berckenhoffs mest populære bøker var Skipper Nic og hans søsken (1931) og Svalen (1933). Den sistnevnte er senere flere ganger utgitt med tittelen På jakt etter «Svalen», og den var også den første norske barneboken som kom i en utgave spesielt bearbeidet for mennesker med lesevansker. Flere av Berckenhoffs bøker ble utgitt under psevdonymet Marion Hope.

Berckenhoff var også oversetter, og var spesielt kjent for sin oversettelse av Mark Twains Tom Sawyer.

Bibliografi 
 1918: Mixies mor, roman, Cappelen
 1922: Stefi, roman, Aschehoug
 1925: Junkeren – en julefortælling, roman, Aschehoug
 1926: Anno 1926, roman, Some & Co.s Forlag
 1927: Madame Bragers funderinger, roman, Some & Co.s Forlag
 1928: Trine Winckelbom – fortælling fra 1870-aarene, roman, Some & Co.s Forlag
 1930: Utenfor ekteskap, roman, Some & Co.s Forlag
 1931: Skipper Nic og hans søsken, roman, Damm
 1932: Fort mat – for hybel og tekjøkken, kokebok, Gyldendal
 1933: Svalen, roman, Damm
 1943: Seks eventyr, fortellinger, Nasjonalforlaget
 1944: En gammeldags historie, roman, Nasjonalforlaget
 1944: På besøk i skrivergården, fortellinger for barn, Nasjonalforlaget
 1948: Det er ikke månen – det er solen, roman, Dreyer
 1955: Sommer på øya, fortellinger, Gyldendal

Som Marion Hope 
 1924: Hertugindens sekretær, roman, Some & Co.s Forlag
 1925: Hans protegé, roman, Some & Co.s Forlag
 1926: For pengenes skyld, roman, Some & Co.s Forlag
 1926: Hendes karriere, roman, Some & Co.s Forlag

Referanser

Kilder

Eksterne lenker 
 Norsk biografisk leksikon: «Annie Berckenhoff» (besøkt 29. august 2019)

Norske forfattere
Personer fra Fredrikstad kommune